Gunnar Tandberg

Gunnar Tandberg (født 26. mai 1894 i Kristiania, død 5. november 1954) var en norsk kunstner, kunstindustridesigner, teatermaler, reklametegner og tegneserieillustratør.

Som formgiver tegnet han blant annet sølvtøy og korpusgjenstander for gullsmedfirmaet N.M. Thune i Oslo, der han var ansatt som tegner fra 1910 til 1928. Etter 1928 arbeidet han frilans for Thune frem til 1936.

Gunnar Tandberg var det tolvte barnet i en barneflokk på 13. Han ble tatt opp som elev ved Statens Håndverks- og Kunstindustriskole i 1908, da han var bare 14 år gammel. Ifølge skolens protokoller bestod han skolens siselør-prøve i 1910, og tegner-prøven i 1914. 

Han ble ansatt som siselør i gullsmedfirmaet N.M. Thune i 1910. I 1913 ble en serie av hans tegninger mangfoldiggjort som postkort; en av tegningene kalte han «Det evige syndefald», og motivet var Adam og Eva i skikkelse av to lubne småbarn. Disse småbarna – en gutt og en pike – er gjennomgangsfigurer i hele postkortserien. De er laget i samme strek som i en tegneserie Tandberg skapte sammen med tekstforfatteren Nanna With. Fra 1912 hadde de den første ruten på trykk i magasinet For Hus og Hjem, og i 1913 utga de det som trolig var både Norges første lengre tegneserie og Norges første tegneseriesamling, «Kari, Per og Søren paa Bytur». I 1913 utga With og Tandberg også samlingen «Kari, Per og Søren paa besøk i hovedstaden og paa reise til Amerika». Tegninger med den samme streken som i disse tegneseriene ble også benyttet av Porsgrund Porselænsfabrik som dekor på et dukkeservise.

Arbeidsgiveren Thune sendte ham til Wien i 1918, og i 1919 fikk han studere i Paris for arbeidsgiverens regning. Han tok da timer ved Académie Moderne.

I alle fall fra tidlig på 1920-tallet arbeidet Tandberg også som reklametegner.  I 1923 vant han en konkurranse om utforming av en plakat for Norges Varemesse. I 1928, etter 18 år som fast ansatt hos Thune, ble Tandberg frilanser. Han fortsatte å ta oppdrag for Thune frem til 1936, men viet seg også til malerkunsten, og tok oppdrag som dekorasjonsmaler og teatermaler. Blant annet ble han engasjert av den svenske teatersjefen Gustav Wally til å male kulisser ved Oscarsteatern i Stockholm. Han dekorerte også veggene i apoteket på Ullevål Sykehus, som ble innredet i 1924. Tandberg tegnet også sykehusapotekets logo.

Postkortillustrasjoner fortsatte han med gjennom karrieren. Med alderen forlot han de naive, humoristiske tegningene i typisk 1920-tallsstrek, og tegnet blant annet julekort med typiske «norske» elementer som røde nisseluer, strikkegensere og julenek. Fortsatt var imidlertid rødkinnede småbarn hovedmotivet når han tegnet postkort.

Referanser 

Norske kunstnere
Norske designere
Norske illustratører
Norske sølvsmeder